แนวโน้มหุ้นมีโอกาสปรับขึ้นต่อ
นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อตามตลาดหุ้นสหรัฐฯ-การเมืองผ่อนคลายหนุน
13 มิ.ย. 2555

นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อตามตลาดหุ้นสหรัฐฯ-การเมืองผ่อนคลายหนุน
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นไทยเช้านี้มีโอกาสปรับตัวขึ้นต่อตามตลาดหุ้นสหรัฐฯ โดยมองว่าตลาดฯได้ผ่านจุดต่ำสุดจากการปรับฐานรอบใหญ่ในช่วง 1 เดือนที่ผ่านมาไปแล้ว แต่อย่างไรก็ตามในระยะสั้นจะยังคงมีความผันผวนบ้าง แต่โดยรวมยังเป็นขาขึ้น หลังตลาดฯได้ตอบรับปัจจัยลบทั้งจากในประเทศและต่างประเทศไปมากแล้ว 
ด้านปัจจัยการเมืองในประเทศช่วงสั้นก็ผ่อนคลายลง หลังจะมีการปิดสมัยประชุมสภาฯในวันที่ 19 มิ.ย. ขณะที่แนวโน้มผลประกอบการงวดไตรมาส 2/55 ของหลายกลุ่มอาจจะอ่อนตัวลง โดยเฉพาะกลุ่มพลังงานที่คาดว่าจะเกิด stock loss และรับผลกระทบจากฤดูกาล แต่คาดว่าช่วงครึ่งปีหลังจะฟื้นตัว ซึ่งจะเป็นอีกหนึ่งปัจจัยบวกให้กับตลาดฯหุ้น ดังนั้นจึงเป็นโอกาสให้เข้าทยอยซื้อสะสม พร้อมให้แนวรับ 1,160 จุด แนวต้าน 1,175 จุด
"ในช่วง 1 เดือนที่ผ่านมาตลาดฯได้มีการปรับฐานรอบใหญ่จากระดับสูงสุดที่ 1,247.72 จุด มาทำโลว์ที่ระดับ 1,099.15 จุด ลงไป 11.9% ก็เชื่อว่าที่บริเวณ 1,100 จุด จะยังเป็นแนวรับที่แข็งแรงในรอบนี้"นายปริญทร์ กล่าว